Herstruktureringshoofde by dié 4 staatsinstellings aangestelMinister Tito Mboweni. Foto: Nokuthula Mbatha/African News Agency (ANA) Tito Mboweni, minister van Finansies, het aangekondig dat daar binne 48 uur herstruktureringshoofde by Eskom, Denel, die SAUK en die Suid-Afrikaanse Lugdiens (SAL) aangestel sal word. “Ons sal môre [Woensdag] die herstruktureringshoofde vir elkeen van hierdie entiteite aankondig wat saam met die bestuur van hierdie instellings sal werk om hierdie instellings weer op koers te kry,” het Mboweni gesê. Hy het gesê dat Eskom vanjaar altesaam R49 miljard van die staatskas sal ontvang. In sy kort en keiharde toespraak het Mboweni gesê Eskom is die grootste risiko vir Suid-Afrika se fiskale raamwerk, en dat die hele stelsel inmekaar sal stort as Eskom sink. Hy het die versekering gegee dat die regering aan ŉ plan werk om Eskom te red. Mboweni het gesê daar is ŉ afname in beleggersvertroue in Eskom, en Eskom is nie tans finansieel volhoubaar sonder staatshulp nie. “Sonder staatshulp sal Eskom inmekaarstort,” het Mboweni erken. Die SAUK het R3,2 miljard versoek, maar volgens Mboweni sal dit in paaiemente vrygestel word “wanneer daar aan sekere voorwaardes voldoen word om te verseker dat die organisasie verbeter word”. Tydens die tesourie se begrotingsrede op 11 Julie het Mboweni aangekondig dat hy R13 miljard uit die gebeurlikheidsreserwe aan die SAL, die SAUK en Denel sal toewys. Denel het vroeër die week vir werknemers laat weet dat hulle moontlik nie betyds hul salarisse vir Julie gaan ontvang nie. Dit nadat salarisse verlede maand eers betaal kon word nadat ŉ lener tot die redding gekom het. Dit was egter steeds nie moontlik om pensioenbydraes vir die maand te betaal nie. Denel het verlede jaar ŉ verlies van R1,7 miljard gely. Volgens die nasionale tesourie het die SAL ’n ekstra R4 miljard nodig hê vir die huidige boekjaar. Verlede jaar is ’n reddingsboei van R5 miljard aan die SAL gegee om te verseker dat hy sy skuld kan terugbetaal.